بچک گُشیت
ترا شاباش باتیں تو
نہ داتگ حال مناں اتکئے
روئے ہوں حال نہ دئے مارا
تو چہ من پہک ءٙ بے حال ءِ
من مرچی آہگ ءِ حال تئی
دپ ءٙ مات ءِ تئی اِش کُت
منی مات ءٙ گوں گپ ءٙ ات
جنِک اتکگ منی پیئری
کدی کائے تو گِندوک ءٙ
چہ مات ءٙ پیسرا پہ تو
وتہ را سر کُت ءُ اتکاں
ترا گوں گپ ءٙ گشیناں
مناں سئے سال تو ساری گُشت
تو داں کہ روزگارے پٹ
دو وھد ءِ نان بِہ دنت مارا
رواں من وانگ ءٙ شال ءٙ
پدا چُٹھی آں کہ کایاں
تو بس مات ءٙ وتی راہ دئے
ہبر سانگ ءِ مئے پکائیں
ہمیشیں اتکگاں پہ تو
کدی بیاریں ما چٙلّہ ءٙ ؟؟؟
جنک گُشیت
اے کوانیں گپاں نوں یل دئے
ترقی کُرتگ دنیا ءٙ
بچار ہر کس بدل بیتگ
گوں وھد ءٙ گام پہ گام گونیں
بلئے انگت ہما ءِ تو
بدل کمیں نبئے ہچبر
کسانی ءِ ہبر انگت
تو بستگ چادر ءِ لمبا
کہ مرچی اتکگئے پہ من
گُشئے من سانگ کناں گوں تو
آ وھد ءٙ ہچ نہ زانتگ من
نہ زاناں چونی ءٙ باریں
منی دل گوں ترا لگ اِت
نہ زانتکاری ءٙ گوں تو من
داں ہشت سال ءٙ کُتگ دوستی
بگندئے مسکرائی پہ
ہبر سانگ ءِ کُتگ گوں تو
بلئے الم نہ انت مرچی
بِہ بیتیں سانگ منی گوں تو
بچک گُشیت
نہ جیڑ اِت من دل ءٙ ہچبر
وتی قولاں تو بے حال بئے
شمُوش ءِ تو مناں پہک ءٙ
دل ءٙ گوں لئیب کنئے اے پیم
تو بلکیں پہ وتہ یکے
ہمانگو شال ءٙ در گیتکگ
سلامے دیم نہ داتگ تو
نہ گپتگ حال مئے یک روچے
من گُشتگ تو دل ءٙ گٹ بئے
وتی گوں وانگ ءُ کاراں
وتہ گوں ہوری ءٙ زِرد ءِ
تسلہ داتگ ءُ نِشت آں
تو دانکہ پُشت وتی پر کت
شُتئے ماں وانگ ءٙ شال ءٙ
من رپتاں دیم پہ روزگارا
ہرّ ءِ پیم ءٙ چو کارا آں
ہمائیں زرّ ءِ دُمبا آں
نہ وارتگ لاپ ءٙ کلدارے
پہ تو من چوڈی ءُ ہارے
جتگ الماری ءٙ ایر اٙنت
گوں دوازدہ دوتگیں سوٹ ءٙ
تو روچے الم ءٙ کائے
تئی پرداچ ءٙ کارانے
جنک گُشیت
غریبی زہگے ءِ مرچاں
وتی بستار ءٙ بے حال ءِ
تئی پیمیں دگہ چنچو
منی ہر روچ گِس ءِ دیما
تمامیں روچ جناں جاڈو
پہ دو وھد ءِ وتی نان ءٙ
مناں گوں چونیا باریں
اے سانگ ءِ واب تو دیستگ
ترا ناں مردمے استیں
ناں شریں لوگ ءُ جاگا ئے
من شال ءٙ ونتگ ءُ روچے
بلاہیں ڈاکٹرے جوڈ باں
ترا گوں چوں وتی زندا
گوں لوگ ءِ کاراں گوازیناں
تئی کار ءِ تمامیں زرّ
حسابی سئے سد ءُ شستاں
من روچے پنچ سد ءِ ٹیسٹی
وراں گوں ننداں دزگہاراں
تئی پادی نیاں زالے
مناں ساحر تو بے حال کن
برو پہ وت وتی پیمیں
غریبے در چِن ءُ سانگ کن
نسیم ساحر